OŠ Tina Ujevića

Koturaška cesta 75

10 000 Zagreb

„Gotov (a) sam, a što sad?“ – Erasmus + projekt

**Popis alata, metoda i zadataka korištenih na radionicama**

**Knjiški istraživači**

**WordPress** – web stranica za besplatno kreiranje bloga

<https://wordpress.com/learn-more/?v=blog>

**Tragači** – dječji čitateljski blog sa zanimljivim zadacima za djecu

<https://wordpress.com/learn-more/?v=blog>

**WRAP PACK**

*„*Da li vam se ikada dogodilo da ste nekome željeli prepričati svoju najdražu knjigu, ali niste našli način da svoje oduševljenje izrazite u nekoliko suvislih i uvjerljivih rečenica? Ne brinite jer postoji rješenje za taj problem. Zove se *wrap pack*. To je dojmljiv način pričanja o knjizi, mala književna preporuka. Započnite pričajući o glavnim događajima, a završite povezujući vašu preporuku s naslovom. Možete govoriti o glavnom liku, događaju, mjestu gdje se priča događa.“

Primjer:

„Bila je mrkla noć kada su dvije sasvim čudne spodobe, jedan čarobnjak i jedna mačka, stigle u Kalinin prilaz broj četiri donijevši sa sobom malenog dječačića. Bebu Harryja ostavili su pred ulaznim vratima jedne sasvim prosječne kuće u jednom sasvim prosječnom građanskom naselju. Kako će se to po svemu sudeći čudesno dijete snaći u dosadnom svijetu bez čarolije? Kako će ga prihvatiti rođaci na čijem pragu je ni kriv ni dužan završio? Kako će se, naposljetku, obračunati sa zlom koje ga je učinilo siročetom? Sve to otkrijte u knjigama o malom čarobnjaku Harryju. Pustolovinu započnite prvom knjigom “Harry Potter i  kamen mudraca”.

<https://traganje.wordpress.com/2016/08/11/wrap-back-preporuka/> (14.3.2017.)

**Osobna iskaznica čarobnog bića**

Tvoj zadatak je izmisliti jedno čarobno biće i izraditi njegovu osobnu iskaznicu.“

|  |  |
| --- | --- |
|  | Ime: |
| Dob: |
| Moć: |

**Dodatni zadaci**

Zamisli da si vještica/čarobnjak. Sastavi svoj popis za kupovinu.

Ti si zoolog/inja i upravo si otkrio/la novu životinjsku vrstu. Opiši životinju. U opis uključi ime životinje, izgled, prehrambene navike i stanište.

Napiši sms koji bi glavni lik iz knjige koju si čitao/la mogao poslati nekome.

Nacrtaj kuću u kojoj bi se moglo živjeti pod morem.

Zamisli da imaš za kućnog ljubimca nevidljivog slona. Opiši kako bi to bilo.

Napiši popis od 5 knjiga za koje misliš da bi se svidjele liku iz knjige koju si pročitao/la.

Napiši popis pozitivnih načina na koji se može iskoristiti supermoć nevidljivost.

**Čarolija pisanja**

**Zanimljivi pripovijedni alati za stvaranje priča:**

**Pričosvijet** – karte za smišljanje priča

http://www.fantasy-hr.com/knjievnost/knjige/recenzije/3118-john-a-caitlin-matthews-priosvijet

**Storycubes** – kockice za smišljanje priča

<https://www.storycubes.com/>

 **Stih i ja** –magneti za stvaranje poezije

<http://puni-potencijal.hr/kupite-magnete.html>

[**Shiritori**](https://traganje.wordpress.com/2017/03/09/shiritori/)

*Shiritori* je igra iz Japana koja se preporuča za poticanje kreativnosti.

**Evo kako se igra:**

1. **Zapiši prvu riječ koja ti padne na pamet.**
2. Pogledaj koje je posljednje slovo ili posljednji slog prve riječi pa zapiši riječ koja počinje tim slovom/slogom, a prva ti je pala na pamet.
3. Ako imaš neku temu o kojoj moraš pisati pokušaj pronaći **riječi vezane uz temu**, a ako se samo igraš napiši **pet nasumičnih riječi**.
4. Treća riječ treba započeti posljednjim slovom/slogom druge riječi.
5. Nastavi niz na isti način sve dok ne zapišeš **pet riječi**.
6. Pokušaj otkriti što povezuje tih pet naizgled nasumičnih riječi, odnosno **pokušaj ih povezati nekom pričom**.

***Primjeri***

*1.Primjer priče s nasumičnim riječima*

**slanina, nastavak, akuzativ, iverak, akcija**

*Slanina je dobar izvor energije, a energija mi je potrebna za nastavak učenja hrvatskog jezika. Često imam problema s padežima, osim s akuzativom koji mi je jedan od lakših i zato dražih. A, čujte, ne pada iverak daleko od stabla, i moji roditelji su studirali jezike pa mi je u krvi da stalno učim jezike. Moglo bi se reći da je učenje akcija, a znanje reakcija i neprestano se vrte u krug – gdje jedna završava, druga započinje. Osobito kad je učenje jezika u pitanju jer čitav ga život možemo učiti i nikada ne naučiti do kraja. Ima li jezik uopće kraja?*

*2. Primjer priče na određenu temu*

tema: **Svemir**! I krećem s asocijacijama pa nadam se i zanimljivom pričom:asocijacije: **zvijezda, daljina, navigacija, jauk, ukinut**

*Navigacija me ne zabrinjava jer kurs mog putovanja utipkan je prije polaska. Ovo je jednostavno putovanje i autopilot može sve odraditi sam. Mogu se prepustiti promatranju zvijezda, pustiti da me duboka tama svemira odvlači u daljinu…
Iznenada me iz sanjarenja izvlači potresan jauk. Prestravljena sam jer nitko osim mene ne bi trebao biti u kapsuli. Jauk kao da se pojačava, sve više ispunjava kapsulu, a potom i moju kacigu, uvlači se u glavu i više nemam mjesta za svoje misli. Ne znam koliko sam vremena provela savijena u bolnom grču jer ništa nisam osjećala osim strujanja zraka dok je iz mojih ustiju izlazio gromki jauk. Zar sam to cijelo vrijeme ja jaukala? Polako mi se vraćaju misli, osjećaji, trnci po tijelu… Sada znam zašto je ovaj let trebao biti ukinut!*

https://traganje.wordpress.com/2017/03/09/shiritori/ (22.3.2017.)

**Dodatni zadaci**

Napiši 1 stranicu iz dnevnika glavnog lika priče.

Napiši kratku priču u kojoj svaka riječ započinje istim slovom.

Za što nam sve mogu poslužiti cipele osim za hodanje? Nabroji 20 novih, originalnih ideja za upotrebu cipela.

Izaberi jednu riječ i napiši je okomito na lijevoj strani papira tako da svako slovo bude u svom redu. Zatim tu istu riječ napiši na desnoj strani odozdo prema gore. Sad moraš pronaći riječi koje povezuju početna i završna slova.

Zamisli i zapiši kako bi izgledalo dopisivanje dva lika iz priče ili romana po tvom izboru.

Zamisli da možeš koristiti samo 20 riječi do kraja života. Koje bi to riječi bile?

Napiši playlistu koju bi slušao tvoj najdraži pisac.

Napomena: Za dodatne materijale, ideje i literaturu možete se javiti na mail adresu: daria.talic@gmail.com

Daria Talić